2. ปัจจัยความเสี่ยง

ในการดำเนินธุรกิจ บริษัทฯ ต้องเผชิญกับปัจจัยความเสี่ยงหลายรูปแบบ
จึงจำเป็นต้องมีการวางแผนรับมือกับความเสี่ยงเหล่านั้นอย่างเป็นรูปธรรม โดยมีรายละเอียดดังนี้

ความเสี่ยงจากการผันผวนของราคาน้ำมันสำเร็จรูป

แม้ว่าบริษัทฯ
มีโครงสร้างรายได้จากการจำหน่ายผลิตภัณฑ์และโครงสร้างต้นทุนที่อ้างอิงกับราคาน้ำมันสำเร็จรูปในตลาดสิงคโปร์
แต่บริษัทฯ ยังต้องเผชิญกับความเสี่ยงจากความผันผวนของราคาน้ำมันสำเร็จรูปในตลาดสิงคโปร์
และตลาดโลก ซึ่งเกิดจากปัจจัยภายนอกที่ยากต่อการควบคุม ได้แก่

-   การเปลี่ยนแปลงทางเศรษฐกิจ และการเมืองของโลกและ
    ภูมิภาคที่ประกอบธุรกิจก๊าซธรรมชาติ และน้ำมันดิบ โดยเฉพาะอย่างยิ่งภูมิภาคตะวันออกกลาง

-   การกำหนด และรักษาปริมาณการผลิต และราคาของก๊าซธรรมชาติและน้ำมันดิบโดย
    Organization of Petroleum Exporting Countries (OPEC)
    และประเทศที่ผลิตปิโตรเลียมอื่นๆ

-   อุปสงค์ และอุปทานของก๊าซธรรมชาติ น้ำมันดิบ
    และผลิตภัณฑ์ปิโตรเลียมสำเร็จรูปทั้งในระดับโลกและระดับภูมิภาค

-   กฎระเบียบที่เกี่ยวข้องของภาครัฐทั้งในประเทศ และต่างประเทศ

-   สภาพภูมิอากาศ

-   สภาพเศรษฐกิจโลก

ในขณะที่ราคาขายผลิตภัณฑ์ของบริษัทฯ และบริษัทในเครือ
จะอิงกับราคาตลาดในประเทศซึ่งอิงกับราคาเฉลี่ย MOPS ในวันที่ขายผลิตภัณฑ์น้ำมันสำเร็จรูป

ความเสี่ยงเกี่ยวกับการแทรกแซงราคาผลิตภัณฑ์โดยรัฐบาล

ความเสี่ยงนี้เกิดจากความเป็นไปได้ที่รัฐบาลอาจเข้าแทรกแซงการกำหนดราคาน้ำมันสำเร็จรูปภายในประเทศ
โดยเฉพาะอย่างยิ่งในช่วงที่ราคาน้ำมันดิบและน้ำมันสำเร็จรูปในตลาดโลกมีความผันผวนสูง
ทั้งนี้เพื่อควบคุมอัตราเงินเฟ้อ และเพื่อประโยชน์ต่อเศรษฐกิจ และสังคมของประเทศโดยรวม
การแทรกแซงดังกล่าวอาจส่งผลกระทบต่อธุรกิจ ฐานะการเงิน และผลประกอบการของบริษัทฯ
และบริษัทในเครือได้

อย่างไรก็ตามบริษัทฯ
พิจารณาว่าความเสี่ยงที่เกิดจากการแทรกแซงราคาผลิตภัณฑ์โดยรัฐบาลไม่มีผลกระทบมากนัก
ทั้งนี้เพราะเป็นมาตรการชั่วคราวเพื่อบรรเทาความเดือดร้อนเฉพาะเมื่อน้ำมันในตลาดโลกมีราคาสูง
โดยรัฐบาลจะเข้าแทรกแซงการกำหนดราคาให้แก่ผู้บริโภคในระดับต่ำ
และช่วยเหลือผู้ประกอบการโดยการจ่ายเงินชดเชยตามจริงให้แก่ผู้ประกอบการในธุรกิจโรงกลั่นน้ำมันที่ได้รับผลกระทบจากการแทรกแซงราคาน้ำมันนั้น
ดังนั้น บริษัทฯ จึงไม่ได้รับผลกระทบในส่วนของกำไรจากการกลั่นแต่อย่างใด นอกจากนั้น บริษัทฯ
ยังพยายามบริหารสินค้าคงคลังของบริษัทฯ ตลอดเวลา
เพื่อให้ได้รับผลกระทบจากความเสี่ยงนี้น้อยที่สุด

ความเสี่ยงด้านคดีความ

ความเสี่ยงนี้เกิดขึ้นจากข้อพิพาทหมายเลขดำที่ 114/2552 , ข้อพิพาทหมายเลขดำที่
100/2554,ข้อพิพาทหมายเลขดำที่ 78/2555 ของสถาบันอนุญาโตตุลาการ , คดีแพ่งหมายเลขดำที่
3162/2553 ของศาลแพ่ง และคดีแรงงาน หมายเลขดำที่ รย. 303-338/2555
ที่เกิดจากการที่บริษัท ปตท. จำกัด (มหาชน) (PTT) แจ้งยกเลิกสัญญาซื้อขาย CR
และหยุดส่งวัตถุดิบ CR โดยสิ้นเชิง ดังที่กล่าวข้างต้น
ขณะนี้ข้อพิพาททางการค้าอยู่ระหว่างการพิจารณาของสถาบันอนุญาโตตุลาการ
และคดีแพ่งที่ฟ้องอยู่ในระหว่างการพิจารณาคดีของศาลแพ่ง ซึ่งผลของข้อพิพาท
และคดีที่ฟ้องร้องยังไม่สามารถระบุได้ ขึ้นอยู่กับกระบวนการยุติธรรมในอนาคต
(รายละเอียดในข้อพิพาททางกฎหมาย)

ความเสี่ยงจากการดำเนินธุรกิจในอนาคต

ความเสี่ยงในการดำเนินธุรกิจในอนาคต เกิดจากการที่บริษัท ปตท. จำกัด (มหาชน) (PTT)
เป็นผู้จำหน่ายวัตถุดิบหลักรายเดียวของบริษัทฯ ปฎิบัติผิดสัญญากับบริษัทฯ ด้วยการบอกเลิกสัญญา ทั้งที่
บริษัทฯ มิได้ผิดสัญญา และสัญญาซื้อขายดังกล่าวเป็นสัญญาที่มีผลบังคับยาวนานต่อเนื่องกันไป
โดยมิได้กำหนดระยะเวลาสิ้นสุดของสัญญา (Evergreen Basis)
จนเป็นเหตุให้บริษัทต้องเสนอคดีต่ออนุญาโตตุลาการ และฟ้องคดีต่อศาลแพ่ง ตามลำดับ
ในระหว่างการพิจารณาของอนุญาโตตุลาการ บริษัท ปตท จำกัด (มหาชน) ( PTT )
ได้หยุดส่งวัตถุดิบหลักให้กับบริษัทฯ ตั้งแต่วันที่ 1 กุมภาพันธ์ 2555 เป็นต้นไป ซึ่งเป็นการ
ผิดสัญญาข้อ 15.5 ที่ระบุว่าแม้คู่สัญญาจะมีข้อพิพาทต่อกัน บริษัท ปตท. จำกัด (มหาชน) ( PTT
)ในฐานะคู่สัญญา
ก็ยังคงต้องปฏิบัติตามสัญญาต่อไปจนกว่าอนุญาโตตุลาการจะมีคำวินิจฉัยชี้ขาดเสร็จสิ้น กรณีดังกล่าวจึง
ส่งผลทำให้บริษัทฯ ต้องหยุดการผลิตลงอย่างไม่มีกำหนด ทำให้สูญเสียรายได้หลัก

เพื่อชดเชยรายได้หลักที่สูญหาย บริษัทฯ จึงได้ทำการศึกษาความเป็นไปได้ของโครงการต่างๆ
ทั้งธุรกิจน้ำมัน และธุรกิจอื่นๆ ปัจจุบันบริษัทฯได้มีการลงทุนโรงไฟฟ้าชีวมวลขนาดเล็ก
ด้านพลังงานทดแทน และได้ลงทุนด้านอสังหาริมทรัพย์ (รายละเอียดในข้อโครงการในอนาคต)